Malaclemys

Ciri-ciri

Nama "berlian" merujuk kepada corak seakan-akan berlian yang terdapat pada karapas (tempurung) kura-kura ini. Cangkerangnya sangat besar pada bahagian belakang berbanding plastronnya. Warna cangkerangnya pelbagai iaitu daripada kelabu hinggalah coklat, dan badannya boleh jadi berwarna kelabu, coklat, kuning, atau putih. Kesemuanya mempunyai corak unik, berkeruit (berombak), bertanda hitam atau berbintik pada badan dan kepala. kura-kura ini mempunyai kaki berselaput renang yang agak besar. Spesies ini mempunyai perbezaan dimorfisme di mana jantan mempunyai saiz 13 cm (5.1 in), manakala betina pula sekitar 19 cm (7.5 in). Saiz kura-kura betina terbesar boleh mencapai sehingga lebih 23 cm (9.1 in) panjang. kura-kura daripada kawasan yang bercuaca panas cenderung lebih besar berbanding kawasan yang lebih sejuk, iaitu di bahagian utara. Kura-kura jantan mencapai berat sekitar 300 g (11 oz), manakala betina pula 500 g (18 oz). Kura-kura betina boleh mencapai berat sehingga 1,000 g (35 oz).

Adaptasi

Kura-kura ini mendiami kawasan muara sungai yang berhampiran laut. Mereka mempunyai kebolehan kendiri mengatasi kemasinan air laut dan boleh hidup dalam persekitaran tersebut dalam tempoh yang agak panjang. Kulit mereka juga tidak telap air masin kerana wujudnya kelenjar lakrima garam, dan kebolehan ini tidak ada pada kura-kura lain. Mereka boleh menentukan tahap kemasinan air. Biasanya kura-kura ini memperoleh air minum dengan membuka mulut dan mendongak kepala keatas bagi memperoleh air hujan.
Mereka perenang yang baik. mempunyai kaki berselaput renang, namun tidaklah ketara seperti penyu laut. Seperti genus Graptemys, mereka mempunyai rahang yang kuat untuk menghancurkan cangkerang mangsa, seperti kerang dan siput. Kura-kura betina memiliki rahang berotot yang kuat berbanding jantan.

Taburan dan Habitat

Kura-kura Punggung Berlian mendiami kawasan-kawasan sempit sepanjang pantai dan teluk Amerika Syarikat yang berhadapan dengan Lautan Atlantik, sejauh Utara Cape Cod, Massachusetts hingga ke penghujung Semenanjung Florida serta sepanjang Teluk Amerika Syarikat ke Texas. Kebanyakan kawasan habitatnya dipenuhi oleh tumbuhan seperti Spartina dan pokok-pokok bakau. Kura-kura ini juga boleh hidup di kawasan air tawar dan air masin yang mempunyai tahap kemasinan sederhana. Mereka tiada pesaing daripada kura-kura lain, walaupun terdapat juga kura-kura Common snapping turtles yang mendiami tempat yang sama. Tidak dapat dipastikan mengapa mereka cenderung mendiami kawasan muara pantai dengan kemasinan tersebut, walaupun kura-kura yang dibela juga boleh tinggal di kawasan air tawar sepenuhnya. Hal ini mungkin disebabkan terdapatnya sumber makanan yang mudah diperoleh di muara yang didiami.  Mereka tinggal di kawasan pantai sahaja, tidak seperti penyu yang menjadikan lautan luas sebagai habitat kekal. Spesies yang berasal dari Bermuda telah lama wujud di situ dan bukan dibawa masuk oleh manusia kerana mereka juga cenderung menetap di sesuatu kawasan tanpa bermigrasi.

Kitaran hidup

Kura-kura dewasa mengawan pada awal musim bunga dan boleh menghasilkan sebanyak 4-22 biji telur di dalam pasir yang dikorek pada awal musim panas. Biasanya telur tersebut akan menetas pada akhir musim panas atau awal musim luruh. Kematangan kura-kura adalah sekitar 2–3 tahun, dengan panjang badannya 4.5 inci (110 mm); berbanding kura-kura betina yang mencapai kematangan lebih lama: 6–7 tahun (8–10 tahun bagi Kura-kura Punggung Berlian Utara) dengan panjang sekitar 6.75 inci (171 mm).

Pembiakan

Proses mengawan berlaku sepanjang bulan Mei hingga Jun, sama seperti Kura-kura Telinga Merah (Trachemys scripta). Kura-kura betina boleh mengawan beberapa kali dengan jantan yang berbeza selama bertahun-tahun, menyebabkan setiap telurnya mempunyai bapa yang berbeza.
Penentuan jantina anak kura-kura bergantung kepada suhu yang berbeza semasa proses pengeraman telur. Biasanya kura-kura betina liar boleh bertelur sebanyak tiga kali dalam setahun, berbanding kura-kura yang dibela, mereka boleh bertelur lima kali dalam masa yang sama. Walau bagaimanapun, kekerapan ini masih tidak dapat disahkan.
Pembinaan sarang telur adalah di kawasan yang dipenuhi dengan tumbuh-tumbuhan dan berhampiran laut pada bulan Jun dan Julai, namun pembinaan sarang bermula akhir bulan April di Florida.  Kura-kura betina akan mencari tempat bertelur lain jika mereka diganggu. Saiz sarang telurnya juga berbeza-beza. Rekod mencatatkan 5.8 telur di selatan Florida dan 10.9 biji di New York. Selepas mengambus telur, kura-kura betina akan menuju ke laut, dan hanya naik ke darat apabila ingin bertelur.
Telur akan menetas selepas 60–85 hari, bermula bulan Ogos dan September. Biasanya anak kura-kura akan menetap di darat berhampiran sarang mereka pada kedua-dua musim luruh dan musim bunga. Sesetengahnya ada yang kekal di darat sepanjang musim sejuk di tempat-tempat tertentu. Kebolehan kura-kura dewasa mengatasi kemasinan air masin lebih baik berbanding anak kura-kura,  oleh itu, anak kura-kura lebih banyak menghabiskan masa di darat berbanding kura-kura dewasa terutamanya selepas menetas dan melalui sepanjang musim sejuk.
Kadar pertumbuhan, usia kematangan, dan umur maksimum masih tidak diketahui bagi kura-kura liar, tapi kura-kura jantan mencapai tempoh kematangan semasa kecil. Manakala kura-kura betina mencapai tempoh kematangan ditentukan oleh saiznya berbanding umur. Penentuan umur kura-kura melalui lingkaran pada karapas (tempurung) masih belum disahkan, tapi boleh digunakan sebagai anggaran kasar.

Aktiviti bermusim

Kura-kura ini hanya naik ke darat untuk bertelur, jadi banyak aspek pelakuannya yang masih kabur. Ada pendapat menyatakan bahawa mereka berhibernasi di dalam lumpur dan paya-paya bakau pada musim sejuk.

Diet

Pemakanannya masih lagi dikaji. Dietnya terdiri daripada udang, kerang, ketam, kupang dan invertebrata marin lain, seperti siput.

Status

Pada tahun 1900an spesies ini pernah dijadikan menu istimewa dalam makanan masyarakat Amerika sehingga menyebabkan ia hampir pupus. Populasinya mula menurun di kawasan-kawasan pantai. Kebanyakannya ditemui cedera akibat terkena bilah motorbot. Antara punca kematian adalah terperangkap dalam jaring udang kara dan ketam. Oleh itu, ia dikelaskan sebagai haiwan terancam di Pulau Rhode, dianggap haiwan terjejas di Massachusetts dan dianggap sebagai "spesies yang dibimbangi" (species of concern) di Georgia, Delaware, Alabama, Louisiana, utara Carolina, dan Virginia. Malah haiwan ini disenaraikan sebagai "spesies yang diutamakan" (high priority species) di bawah Akta Pelan Hidupan Liar Selatan Carolina. Di New Jersey, ia disenaraikan sebagai haiwan Kawalan Khas (Special Concern) pada tahun 2001. Pada bulan Julai 2016, spesies ini disenaraikan sebagai haiwan yang tidak boleh diburu. Walaupun ia tidak boleh diburu di Connecticut pada musim pemburuan, namun undang-undang ini bergantung kepada status perlindungan oleh kerajaan.
Earthwatch Institute, sebuah kumpulan sukarelawan global bersama beberapa saintis telah menubuhkan kajian, "Pelabelan Kura-kura Pantai Jersey" (Tagging the Terrapins of the Jersey Shore). Projek ini memberi peluang para sukarelawan menyubang usaha dalam melestarikan alam sekitar daripada kerakusan pembangunan. Pakar herpetologi (saintis reptilia), Dr. Hal Avery, Dr. Jim Spotila, Dr. Walter Bien dan Dr. Ed Standora memandang serius program ini dan menyokong usaha dalam menambahkan lagi jumlah populasi haiwan ini.

Ancaman

Pembinaan bangunan di sepanjang pantai menyebabkan kemusnahan habitat kekal spesies-spesies ini.  Akibatnya, lebih 75 peratus kawasan pantai yang menjadi habitat kura-kura ini musnah. Malah, peningkatan paras laut menambahkan lagi ancaman sedia ada.
Selain itu, penggunaan perangkap ketam, seperti "perangkap hantu" (ghost traps) yang ditinggalkan semasa proses menjerat ketam, meningkatkan lagi risiko ancaman kerana kura-kura yang terperangkap dalam perangkap ini, biasanya lemas dan mati dalam perangkap tersebut akibat ditinggalkan dalam waktu yang lama.

Hubungan dengan manusia

Pada abad ke-18, populasi Kura-kura Punggung Berlian di Maryland, sangat banyak sehinggalah terdapat permintaan sup kura-kura pada penghujung abad ke-19. Selepas itu, pemburuan terhadap dagingnya meningkat sehingga mencecah 89,150 paun daging, di Teluk Chesapeake sahaja dalam setahun. Pada tahun 1899, kura-kura ini menjadi menu makan malam ketiga termahal di Restoran Delmonico di Bandaraya New York. Pengunjung boleh menempah kura-kura dari Maryland atau Baltimore pada harga $2.50. Peningkatan pemburuan daging haiwan ini meningkat sehingga hanya 823 paun sahaja daging yang dibekal pada tahun 1920.
Menurut Pentadbiran Penerbangan Persekutuan (FAA), sebanyak 18 perlanggaran melibatkan Kura-kura Punggung Berlian dan kapal terbang dilaporkan di Amerika Syarikat dari tahun 1990 hingga 2007, dan tiada satu melibatkan kerosakan pada kapal terbang. Pada 8 Julai 2009, penerbangan di Lapangan Terbang Antarabangsa John F. Kennedy di Bandaraya New York terpaksa ditunda sehingga satu jam setengah disebabkan 78 ekor kura-kura spesies ini melintas di landasan laluan penerbangan berkenaan. Menurut pihak berkuasa lapangan terbang, kura-kura ini dipercayai melalui landasan untuk mencari kawasan bertelur. Mereka kemudiannya dipindahkan ke tempat lain yang lebih selamat.

Sebagai simbol

Maryland menjadikan haiwan ini sebagai simbol rasmi negeri pada tahun 1994. Sejak tahun 1933, Universiti Maryland menjadikan haiwan ini sebagai maskot dan menamakan maskot sukan mereka sebagai The Diamondback melalui majalah terbitannya sejak 1921. Atlitnya pula sering digelar "Terps". Kura-kura ini menjadi simbol lagu "Terrapin Station" oleh kumpulan Grateful Dead. Banyak imej kura-kura menari bersama tambourin di poster-poster, baju-T dan sebagainya.